Document ID: 32013R1412

REGOLAMENT TAL-KUNSILL (UE) Nru 1412/2013
tas-17 ta’ Diċembru 2013
li jiftaħ u jipprevedi l-amministrazzjoni ta' kwoti tariffarji awtonomi tal-Unjoni għal importazzjoni ta’ ċerti prodotti tas-sajd fil-Gżejjer Kanarji mill-2014 sal-2020
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 349 tiegħu,
Wara li kkunsidra l-proposta mill-Kummissjoni Ewropea,
Wara li l-abbozz tal-att leġislattiv intbagħat lill-parlamenti nazzjonali,
Wara li kkunsidra l-opinjoni tal-Parlament Ewropew,
Wara li kkunsidra l-opinjoni tal-Kumitat Ekonomiku u Soċjali Ewropew,
Wara li kkonsulta lill-Kumitat tar-Reġjuni,
Filwaqt li jaġixxi skont proċedura leġislattiva speċjali,
Billi:
(1)
Is-sitwazzjoni ġeografika eċċezzjonali tal-Gżejjer Kanarji rigward is-sorsi tal-provvista ta' ċerti prodotti tal-ħut li huma essenzjali għall-konsum domestiku tinvolvi spejjeż addizzjonali għal dak is-settur. Dak l-iżvantaġġ naturali, rikonoxxut mill-Artikolu 349 tat-Trattat, li jirriżulta mill-insularità, mid-distanza u mis-sitwazzjoni ġeografika ultraperifika tal-Gżejjer Kanarji jista' jiġi indirizzat, inter alia, billi jiġu sospiżi temporanjament id-dazji doganali fuq l-importazzjoni tal-prodotti inkwistjoni minn pajjiżi terzi fi ħdan il-kwoti tariffarji tal-Unjoni awtonomi ta' volum adegwat.
(2)
Ir-Regolament tal-Kunsill (KE) Nru 645/2008 (1) fetaħ u ppreveda l-amministrazzjoni ta’ kwoti tariffarji awtonomi tal-Komunità fuq l-importazzjoni ta’ ċerti prodotti tas-sajd fil-Gżejjer Kanarji għall-perijodu mill-1 ta’ Jannar 2007 sal-31 ta’ Diċembru 2013.
(3)
F’Lulju 2010 u f'Ġunju 2012, l-awtoritajiet Spanjoli ppreżentaw rapporti dwar l-implimentazzjoni tal-miżuri msemmija fl-Artikolu 3 tar-Regolament (KE) Nru 645/2008. Il-Kummissjoni eżaminat l-impatt ta' dawk il-miżuri fuq il-bażi ta' dawk ir-rapporti.
(4)
Ir-rapporti ppreżentati mill-awtoritajiet Spanjoli kienu jinkludu informazzjoni dwar ir-rata ta’ utilizzazzjoni tal-kwoti tariffarji għall-perijodu mill-2007 sal-2011. Dik l-informazzjoni wriet li, bħala medja, matul dak il-perijodu, il-kwota tariffarja bin-numru tal-ordni 09.2997 kienet utilizzata kważi kompletament u li l-kwota tariffarja bin-numru tal-ordni 09.2651 ma kinitx utilizzata għal kollox.
(5)
Billi l-kwota tariffarja bin-numru tal-ordni 09.2997 kienet utilizzata kważi kompletament, u l-fatt li l-kwota tariffarja bin-numru tas-serje 09.2651 ma kinitx utilizzata għal kollox seta' jkun marbut ma’ fatturi temporanji u esoġeni, huwa xieraq li l-volum tal-kwoti tariffarji jiġi stabbilit fl-istess livell.
(6)
It-tnaqqis f’daqqa fid-domanda lokali għall-prodotti koperti mill-kwota tariffarja bin-numru tal-ordni 09.2651, minħabba l-kundizzjonijiet ekonomiċi diffiċli fil-Gżejjer Kanarji wara l-kriżijiet ekonomiċi u finanzjarji, jista' jispjega l-utilizzazzjoni nieqsa ta' dik il-kwota tariffarja.
(7)
F’Settembru 2012, Spanja talbet l-estensjoni ta’ kwoti tariffarji tal-Unjoni għall-importazzjonijiet ta’ ċerti prodotti tal-ħut fil-Gżejjer Kanarji, f’konformità mal-Artikolu 349 tat-Trattat.
(8)
Kwoti tariffarji simili għal dawk miftuħa bis-saħħa tar-Regolament (KE) Nru 645/2008 għal ċerti prodotti tas-sajd huma ġġustifikati peress li jkopru l-ħtiġijiet tas-suq domestiku tal-Gżejjer Kanarji, filwaqt li jiżguraw li l-flussi tal-importazzjonijiet b’dazju mnaqqas fl-Unjoni jibqgħu prevedibbli u identifikabbli b’mod ċar.
(9)
Għalhekk, bil-għan li l-operaturi ekonomiċi jingħataw perspettiva fit-tul biex jilħqu livell ta’ attività li jistabbilizza l-ambjent ekonomiku u soċjali tal-Gżejjer Kanarji, huwa xieraq li r-reġim tal-kwoti tariffarji awtonomi tad-dazji tat-Tariffa Doganali Komuni għall-prodotti elenkati fl-Anness għal dan ir-Regolament, jiġi estiż għal perijodu addizzjonali.
(10)
Sabiex jiġi evitat li tiġi pperikolata l-integrità u l-koerenza tas-suq intern, għandhom jittieħdu miżuri biex jiġi żgurat li l-prodotti tas-sajd li għalihom tingħata sospensjoni jkunu maħsuba biss għas-suq domestiku tal-Gżejjer Kanarji.
(11)
Għandhom jittieħdu miżuri sabiex jiġi żgurat li l-Kummissjoni tinżamm infurmata regolarment bil-volum tal-importazzjonijiet inkwistjoni sabiex, jekk ikun meħtieġ, tkun tista’ tieħu passi biex tipprevjeni kwalunkwe moviment spekulattiv jew devjazzjoni tal-kummerċ.
(12)
Sabiex jiġu żgurati kundizzjonijiet uniformi għall-implimentazzjoni ta' dan ir-Regolament, għandhom jingħataw setgħat ta' implimentazzjoni lill-Kummissjoni li jippermettu lill-Kummissjoni temporanjament tirtira s-sospensjoni fil-każ ta' devjazzjoni tal-kummerċ. Dawk is-setgħat għandhom jiġu eżerċitati f'konformità mar-Regolament (UE) Nru 182/2011 tal-Parlament Ewropew u tal-Kunsill (2). Madankollu d-deċiżjoni finali dwar jekk is-sospensjoni għandhiex tinżamm jew tiġi rtirata definittivament għandha tittieħed mill-Kunsill f'konformità mal-Artikolu 349 tat-Trattat waqt il-perijodu ta' żmien li fih is-sospensjoni hija temporanjament irtirata bis-saħħa tad-Deċiżjoni tal-Kummissjoni li temporanjament tirtira s-sospensjoni.
(13)
Id-dispożizzjonijiet li għandhom jiġu adottati għandhom jiżguraw il-kontinwità mal-miżuri stabbiliti fir-Regolament (KE) Nru 645/2008. Għaldaqstant, huwa xieraq li jiġu applikati l-miżuri previsti f'dan ir-Regolament mill-1 ta' Jannar 2014 sal-31 ta' Diċembru 2020,
ADOTTA DAN IR-REGOLAMENT:
Artikolu 1
1. Mill-1 ta' Jannar 2014 sal-31 ta' Diċembru 2020, id-dazji tat-Tariffa Doganali Komuni applikabbli għall-importazzjonijiet fil-Gżejjer Kanarji tal-prodotti tas-sajd elenkati fl-Anness għal dan ir-Regolament għandhom ikunu sospiżi kompletament għall-kwantitajiet indikati f’dak l-Anness.
2. Is-sospensjoni msemmija fil-paragrafu 1 għandha tingħata esklussivament għall-prodotti maħsuba għas-suq domestiku tal-Gżejjer Kanarji. Din għandha tapplika biss għall-prodotti tas-sajd li jinħattu minn bastiment jew inġenju tal-ajru qabel ma d-dikjarazzjoni doganali għar-rilaxx fiċ-ċirkolazzjoni libera tiġi ppreżentata lill-awtoritajiet doganali fil-Gżejjer Kanarji.
Artikolu 2
Il-kwoti tariffarji msemmija fl-Artikolu 1 ta' dan ir-Regolament għandhom ikunu ġestiti f'konformità mal-Artikoli 308a, 308b u 308c(1) tar-Regolament tal-Kummissjoni (KEE) Nru 2454/93 (3).
Artikolu 3
Sat-30 ta’ Ġunju 2019, il-Kummissjoni għandha teżamina l-impatt tal-miżuri previsti fl-Artikolu 1 u, fuq il-bażi tas-sejbiet tagħha, għandha tibgħat kwalunkwe proposta rilevanti għall-perijodu wara l-31 ta' Diċembru 2020.
Artikolu 4
1. Meta l-Kummissjoni jkollha raġunijiet x’jindikaw li s-sospensjonijiet stipulati bis-saħħa ta' dan ir-Regolament ikunu wasslu għal devjazzjoni tal-kummerċ ta’ prodott speċifiku, hi tista’ tadotta atti ta' implimentazzjoni, li temporanjament jirtiraw is-sospensjoni għal perijodu li ma jaqbiżx 12-il xahar. Dawk l-atti ta' implimentazzjoni għandhom jiġu adottati skont il-proċedura ta' eżami msemmija fl-Artikolu 5(2).
Il-ħlas tad-dazji tal-importazzjoni imposti fuq prodotti li għalihom is-sospensjoni tkun ġiet irtirata temporanjament għandhom ikunu koperti b'garanzija, u r-rilaxx tal-prodotti kkonċernati għal ċirkolazzjoni libera fuq is-suq domestiku tal-Gżejjer Kanarji għandu jkun bil-kundizzjoni li tingħata din il-garanzija.
2. Fil-perijodu massimu ta' 12-il xahar imsemmi fil-paragrafu 1 ta' dan l-Artikolu, il-Kunsill għandu, f'konformità mal-Artikolu 349 tat-Trattat, jadotta deċiżjoni finali dwar jekk iżommx jew jirtirax b'mod definittiv is-sospensjoni. Jekk is-sospensjoni tiġi rtirata b'mod definittiv, l-ammonti ta’ dazji koperti b'garanziji għandhom jinġabru b'mod definittiv.
3. Jekk ma tiġi adottata l-ebda deċiżjoni definittiva fil-perijodu massimu ta' 12-il xahar f'konformità mal-paragrafu 2, il-garanziji ta' kopertura għandhom jiġu rilaxxati.
Artikolu 5
1. Il-Kummissjoni għandha tiġi assistita mill-Kumitat tal-Kodiċi Doganali, stabbilit bl-Artikolu 247a(1) tar-Regolament tal-Kunsill (KEE) Nru 2913/92 (4). Dak il-Kumitat għandu jkun kumitat skont it-tifsira tar-Regolament (UE) Nru 182/2011.
2. Meta ssir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
Artikolu 6
Il-Kummissjoni u l-awtoritajiet doganali tal-Istati Membri għandhom jikkooperaw mill-qrib biex jiżguraw il-ġestjoni u l-kontroll tajbin tal-applikazzjoni ta’ dan ir-Regolament.
Artikolu 7
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Jannar 2014 sal-31 ta' Diċembru 2020.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Diċembru 2013.

Labels: 3
18
6